description


 * ΠΕΡΙΓΡΑΦΗ TABLETOPS**


 * Εισαγωγή**

Με την εξέλιξη της τεχνολογίας δημιουργήθηκε η ανάγκη της αμεσότερης αλληλεπίδρασης του ανθρώπου με τους υπολογιστές και όχι με τον έμμεσο τρόπο που προσφέρουν τα ποντίκια και τα πληκτρολόγια. Έτσι κατασκευάστηκαν αρχικά οι οθόνες αφής. Στις απλές οθόνες αφής οι χρήστες έχουνε τη δυνατότητα με μεμονωμένα αγγίγματα, να δίνουν απλές εντολές στον υπολογιστή. Τις απλές αυτές οθόνες ήρθαν να διαδεχτούν οι επιφάνειες πολλαπλής αφής όπου πολλοί χρήστες ταυτόχρονα μπορούν κάνοντας διάφορες χειρονομίες να στέλνουν στους υπολογιστές πιο σύνθετες εντολές. Σε αυτήν την εργασία μελετάμε τα **tabletops**, τα οποία μας πάνε ένα βήμα πιο πέρα από τις επιφάνειες πολλαπλής αφής, καθώς είναι συσκευές που βασίζονται στην τεχνολογία των επιφανειών πολλαπλής αφής και οι χρήστες εκτός από τις κινήσεις με τα χέρια τους μπορούν να χρησιμοποιούν και διάφορα αντικείμενα τα οποία τοποθετούν πάνω στις επιφάνειες και στέλνουν και με αυτόν τον τρόπο σύνθετες εντολές στις συσκευές. Έτσι επιτρέπεται στους χρήστες μέσα από ένα σύνολο από αλληλεπιδραστικές τεχνικές να ελέγχουν εφαρμογές με το άγγιγμα της οθόνης που έχουν μπροστά τους. Μέσω του tabletop δημιουργείται αυτόματα ένα υπόβαθρο και μία προδιάθεση συνεργασίας πάνω απο ένα κοινό χώρο, το τραπέζι, που εντάσσει τους χρήστες σε ένα φυσικό και σημασιολογικά γνώριμο περιβάλλον, όπου με φυσικές και καθημερινές κινήσεις αναπτύσσει δραστηριότητες, αισθανόμενος την άνεση ενός γνώριμου πλαισίου συμπεριφοράς που απέχει κατά πολύ και τον απαλλάσσει από την περίοδο προσαρμογής σε διεπαφές εφαρμογών και χειρισμούς του υπολογιστή.


 * Ιστορία**

Οι πρώτες οθόνες αφής έκαναν την εμφάνιση τους στα τέλη της δεκαετίας του 1960 από την εταιρεία IBM. To 1972 στο πανεπιστήμιο του Illinois εμφανίστηκε ένας υπολογιστής μέσω του προγράμματος [|PLATO], ο οποίος χρησιμοποιήθηκε για εκπαιδευτικούς σκοπούς και είχε μία απλή οθόνη αφής σαν πίνακας 16x16.



Μέχρι τότε οι οθόνες αφής ανίχνευαν μόνο ένα σημείο αφής κάθε φορά. Αυτό άλλαξε το 1982 με τις επιφάνειες πολλαπλής επαφής, όταν το πανεπιστήμιο του Toronto δημιούργησε το πρώτο σύστημα πολλαπλής αφής. Το σύστημα αυτό χρησιμοποιούσε μια γυάλινη επιφάνεια και μια κάμερα τοποθετημένη πίσω από το γυαλί. Όταν ένας ή περισσότεροι χρήστες ακουμπούσαν την επιφάνεια με τα δάχτυλα τους, η κάμερα εντόπιζε την κίνηση σαν μαύρα σημεία κι έτσι τη δεχόταν σαν είσοδο. Το μέγεθος του σημείου ήταν ανάλογο με την πίεση που ασκούσε ο χρήστης. Το 1983 κατασκευάστηκε ο HP-150, ο οποίος είχε μια οθόνη 9 ιντσών περικυκλωμένη από πομπούς και δέκτες υπέρυθρης θύρας, οι οποίοι αντιλαμβάνονταν οποιοδήποτε αντικείμενο στην οθόνη.



Το 1984 τα εργαστήρια Bell στο Murray Hill κατασκεύασαν μια οθόνη αφής που μπορούσε να αλλάζει εικόνες με περισσότερα από ένα χέρια. Το 1985 μια ομάδα του πανεπιστήμιου του Toronto ανέπτυξε μια επιφάνεια πολλαπλής αφής που χρησιμοποιούσε πυκνωτές. Το 1991 δημοσιεύθηκε μια εργασία από τον Pierre Wellner σχετικά με μια κατασκευή που υποστήριζε πολλαπλή αφή και κινήσεις "τσιμπήματος" (pinch).

Τα επόμενα χρόνια πολλές εταιριες βασίστηκαν σε αυτές τις συσκευές και εξέλιξαν την τεχνολογία πολλαπλής αφής. Ένα σημαντικό βήμα έγινε το 2007 όταν η εταιρεία Apple παρουσίασε το [|iPhone]. Τα δεδομένα εισάγονται στη συσκευή μέσα από τη αφή της οθόνης του, η οποία αναγνωρίζει σύνθετες χειρονομίες, μέσω της πολλαπλής αφής.



Ακολούθησε η Microsoft το 2008 με την παρουσίαση του [|Microsoft Surface], μιας κατασκευής tabletop, δηλαδή μιας επιφάνειας που αναγνωρίζει και διάφορα αντικείμενα εκτός από το άγγιγμα και μπορεί να χρησιμοποιηθεί ταυτόχρονα από πολλούς χρήστες αφού υποστηρίζει την πολλαπλή αφή. Οι χρήστες αλληλεπιδρούν με το Microsoft Surface αγγίζοντας την οθόνη ή σέρνοντας το δάχτυλό τους ή κάποιο αντικείμενο στην οθόνη, ή τοποθετώντας αντικείμενα σε αυτήν.

Την πιο πρόσφατη ανακάλυψη αποτελεί τo **Reactable**, που είναι ουσιαστικά ένα ηλεκτρονικό μουσικό όργανο που κατασκευάστηκε από φοιτητές του πανεπιστημίου της Βαρκελώνης. Αποτελείται από μια στρογγυλή ημιδιαφανή επιφάνεια που φωτίζεται. Οι χρήστες χρησιμοποιώντας διάφορα αντικείμενα πάνω στην επιφάνεια του Reactable παράγουν μουσικούς ήχους.



Στη συνέχεια πολλές άλλες εταιρείες δραστηριοποιήθηκαν στο χώρο των τεχνολογιών multitouch και στην κατασκευή tabletops καθώς προσφέρουν απλές λύσεις στους χρήστες, είτε λειτουργούν ως μεμονωμένοι χρήστες είτε ως εταιρείες. Οι τεχνολογίες multitouch αποτελούν το μέλλον στην αλληλεπίδραση του ανθρώπου με τον υπολογιστή καθώς όλο και περισσότερες συσκευές της καθημερινότητας - κινητά, GPA- τις υιοθετούν λόγω της εύκολης χρήσης τους.

Τα περισσότερα γνωστά λειτουργικά συστήματα υποστηρίζουν τις τεχνολογίες multitouch και γι'αυτό τα περισσότερα tabletops είναι συμβατά με αυτά τα λειτουργικά συστήματα (Windows 7, Mac, Linux κ.α.)

Η λειτουργία των tabletops βασίζεται κυρίως στο φαινόμενο της διάθλασης, δηλαδή το φαινόμενο της εκτροπής της ευθύγραμμης τροχιάς διάδοσης που υφίστανται φωτεινά ή άλλα κύματα όταν διέρχονται από ένα διαπερατό από αυτά μέσον σε ένα άλλο. Οι κύριες τεχνολογίες που χρησιμοποιούνται για την κατασκευή των tabletops είναι οι FTIR, DI, LLP και DSI τις οποίες θα αναλύσουμε στο κεφάλαιο της κατασκευής.